SAAM เข้าใกล้เทียร์ 3.!?
กำลังเข้าใกล้เทียร์ 3 ไปทุกที..!? สำหรับบริษัท เอสเอเอเอ็ม เอ็นเนอร์ยี่ ดีเวลลอปเมนท์ จำกัด (มหาชน) หรือ SAAM หลังจากบริษัท ซีมิโก้ แคปปิตอล จำกัด (มหาชน) หรือ ZMICO รุ่นพี่ถูกจับขังคุกแคชบาลานซ์แดน 3 (ระดับ 3 หรือเทียร์ 3) ไปเรียบร้อยโรงเรียนจีนแล้วก่อนหน้านี้
26 เม.ย. 2564

สำนักข่าวรัชดา
กำลังเข้าใกล้เทียร์ 3 ไปทุกที..!? สำหรับบริษัท เอสเอเอเอ็ม เอ็นเนอร์ยี่ ดีเวลลอปเมนท์ จำกัด (มหาชน) หรือ SAAM หลังจากบริษัท ซีมิโก้ แคปปิตอล จำกัด (มหาชน) หรือ ZMICO รุ่นพี่ถูกจับขังคุกแคชบาลานซ์แดน 3 (ระดับ 3 หรือเทียร์ 3) ไปเรียบร้อยโรงเรียนจีนแล้วก่อนหน้านี้
นั่นคือ 1.ให้ผู้ลงทุนทุกประเภทที่ต้องการซื้อหลักทรัพย์ ZMICO ต้องวางเงินสด 100% ก่อนซื้อ 2.บริษัทสมาชิกห้ามนำหลักทรัพย์ ZMICO คำนวณเป็นวงเงินในการซื้อขายในทุกประเภท และ 3.บริษัทสมาชิกห้ามหักกลบค่าซื้อและค่าขายหลักทรัพย์ ZMICO ในวันเดียวกัน (ห้าม Net Settlement) สร้างประวัติศาสตร์หุ้นตัวแรกของตลาดหุ้นไทย..!!
ส่วน SAAM ก็ถูกตลาดหลักทรัพย์ฯ จับขังคุกแคชบาลานซ์แดน 2 หรือระดับ 2 (1.ให้ผู้ลงทุนทุกประเภทที่ต้องการซื้อหลักทรัพย์ SAAM ต้องวางเงินสด 100% ก่อนซื้อ 2.บริษัทสมาชิกห้ามนำหลักทรัพย์ SAAM คำนวณเป็นวงเงินในการซื้อขายในทุกประเภท) มาตั้งแต่วันที่ 20 เม.ย.-10 พ.ค. 2564 เหมือนกัน
แต่ดูเหมือนไม่สามารถสยบความร้อนแรงของ SAAM ได้เลย…ดูได้จากราคาหุ้นที่ยังพุ่งแรงต่อเนื่อง โดยในรอบ 1 สัปดาห์ปรับขึ้นไปแล้ว 57% รอบ 1 เดือนปรับขึ้น 316% และรอบ 3 เดือนปรับขึ้นไป 577%…
แหม๊…อย่างนี้ก็หยามเกณฑ์ตลาดหลักทรัพย์ฯ น่ะสิ..!?
ล่าสุดเมื่อวันศุกร์ที่ 23 เม.ย. ตลาดหลักทรัพย์ฯ ต้องออกโรงเตือนนักลงทุนถึงการซื้อขายหุ้น SAAM อีกครั้ง หลังราคายังพุ่งแรงต่อเนื่อง ไม่สนหน้าอินทร์หน้าพรหมแต่อย่างใด…
ส่งผลให้วานนี้ (26 เม.ย.) ราคาปรับลดลง 3.25% ปิดตลาดที่ระดับ 7.45 บาท เพิ่งย่อเป็นครั้งแรกในรอบ 7 วันทำการ
เรียกว่า จากหุ้นเศษบาท (วันที่ 2 เม.ย. 2564 ปิดตลาดที่ 1.69 บาท) ช่วงเวลาไม่ถึง 1 เดือน ราคาวิ่งทะลุ 7 บาทเศษไปแล้ว และจากหุ้นที่เคยเทรดบางวันไม่ถึง 1 ล้านบาทเสียด้วยซ้ำ อยู่ ๆ มูลค่าซื้อขายทะลุ 100 ล้านบาทหน้าตาเฉย…
เอ๊ะ..!! ว่าแต่ SAAM มีดีอะไรนะ..? เหตุใดราคาหุ้นจึงร้อนฉ่าได้ขนาดนี้..?
โอเค…ในงบการเงินก็ดูหล่อใช้ได้…รายได้เสมอตัว เฉลี่ยปีละประมาณ 70 ล้านบาท แต่กำไร 3 ปีย้อนหลังเพิ่มขึ้นทุกปี จากปี 2561 อยู่ที่ 15 ล้านบาท ปี 2562 เป็น 16 ล้านบาท และปี 2563 แตะ 24 ล้านบาท บ่งบอกว่าอัตรากำไรสุทธิสูง…โดยปี 2561 มีอัตรากำไรสุทธิ 21.17% ปี 2562 มีอัตรากำไรสุทธิ 22.50% และปี 2563 มีอัตรากำไรสุทธิ 33.04%
ส่วนปีที่ผ่านมาปันผลก็ดี ยีลด์ตั้ง 6.94% แน่ะ…
ช่วงที่ผ่านมา SAAM ก็ถือเป็นหุ้นปันผล แถมมีแคปปิตอลเกนบางส่วนอีกต่างหาก…
แต่ตอนนี้ราคาไปกันใหญ่แล้ว ก็อาจจะต้องหากำไรจากแคปปิตอลเกน ซึ่งถ้าดูจาก P/E ที่ 95.17 เท่า คงจะยาก
ที่จริงบริษัทนี้เพิ่งเข้าตลาด mai มาได้ไม่นาน (เข้าวันที่ 7 ม.ค. 2562) พื้นฐานดั้งเดิมทำธุรกิจจัดหาสถานที่ตั้งและให้บริการที่เกี่ยวข้องภายในโครงการโรงไฟฟ้าพลังงานแสงอาทิตย์กับลูกค้า ภายใต้ชื่อบริษัท บริหารสินทรัพย์ สยามแอดวานซ์ จำกัด แล้วต่อยอดมาสู่ธุรกิจโรงไฟฟ้าพลังงานทางเลือก มีโซลาร์ฟาร์มทั้งในไทยและญี่ปุ่น
จากนั้นก็แต่งตัวใหม่ เปลี่ยนชื่อเสียงเรียงนามเป็นบริษัท เอสเอเอเอ็ม เอ็นเนอร์ยี่ ดีเวลลอปเมนท์ จำกัด (มหาชน) ในปัจจุบัน แล้วก็เข้าตลาดมาด้วยราคาไอพีโอ 1.80 บาท
นั่นเท่ากับว่า คนที่ถือราคาไอพีโอ ก็แฮปปี้เอ็นดิ้งกันถ้วนหน้า…ก็น่าอิจฉาอยู่แหละ…
แต่ระวังจะเข้าตำราสูงสุดคืนสู่สามัญ..!! ไว้บ้างก็ดีนะ…เดี๋ยวจะหาว่าไม่เตือน
…อิ อิ อิ…